Man, bejaarde sterf ná trok omslaan - Maroela Media
Argieffoto: ER24er24 par
Twee mense, waaronder 'n bejaarde vrou, is dood en die vrou se dogter kritiek beseer, toe 'n vragmotor Vrydag in KwaZulu-Natal omgeslaan het.
Volgens Russel Meiring, woordvoerder van ER24, het die bestuurder van die trok na bewering beheer oor die voertuig verloor, waarna dit op die R617 naby Impendle omgeslaan het.
"Paramedici van ER24 is na 'n plaaslike kliniek ontbied waarheen al drie insittendes van die vragmotor gehaas is met 'n private voertuig," het Meiring gesê. Die man het egter reeds aan sy beserings beswyk en paramedici het hom dood verklaar.
"Die bejaarde vrou en haar dogter was in 'n kritieke toestand en is dadelik behandel. Die bejaarde vrou is in 'n ambulans van ER24 na 'n hospitaal geneem en haar dogter deur die provinsiale ambulansdienste."
Meiring het gesê die bejaarde vrou se toestand het onderweg na die hospitaal verswak en ten spyte van alle pogings om haar te red, is sy met haar aankoms by die hospitaal dood verklaar.